Title: ประกาศกระทรวงเกษตรและสหกรณ์ เรื่อง การแจ้งการฆ่าสัตว์และการออกหลักฐานการรับแจ้งการฆ่าสัตว์ พ.ศ. 2560

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
การแจ้งการฆ่าสัตว์และการออกหลักฐานการรับแจ้งการฆ่าสัตว์
พ.ศ. ๒๕๖๐

อาศัยอำนาจตามความในมาตรา ๓๑ วรรคสาม
แห่งพระราชบัญญัติควบคุมการฆ่าสัตว์เพื่อการจำหน่ายเนื้อสัตว์ พ.ศ. ๒๕๕๙
รัฐมนตรีว่าการกระทรวงเกษตรและสหกรณ์ได้ออกประกาศกระทรวงเกษตรและสหกรณ์ไว้ดังนี้

ข้อ
๑  ประกาศนี้เรียกว่า ประกาศกระทรวงเกษตรและสหกรณ์
เรื่อง การแจ้งการฆ่าสัตว์และการออกหลักฐานการรับแจ้งการฆ่าสัตว์ พ.ศ. ๒๕๖๐

ข้อ
๒[๑]  ประกาศนี้ให้มีผลใช้บังคับเมื่อพ้นกำหนดสามสิบวันนับจากวันประกาศในราชกิจจานุเบกษาเป็นต้นไป

ข้อ
๓  ผู้ใดประสงค์จะทำการฆ่าสัตว์ในโรงฆ่าสัตว์หรือนอกโรงฆ่าสัตว์เพื่อการจำหน่ายเนื้อสัตว์ภายในประเทศ
ให้แจ้งรายละเอียดต่อพนักงานท้องถิ่น ณ ที่ทำการขององค์กรปกครองส่วนท้องถิ่นนั้น
และหากเป็นกรณีการฆ่าสัตว์เพื่อการจำหน่ายเนื้อสัตว์เพื่อการส่งออกด้วย ให้แจ้งรายละเอียดต่อพนักงานเจ้าหน้าที่
ณ โรงฆ่าสัตว์เพื่อการส่งออกนั้น
การแจ้งรายละเอียดการฆ่าสัตว์ตามวรรคหนึ่ง
ให้ใช้แบบแจ้งและตอบรับการแจ้งการฆ่าสัตว์ที่กำหนดไว้ท้ายประกาศนี้

ข้อ ๔  การแจ้งการฆ่าสัตว์ตามข้อ ๓
ให้แจ้งล่วงหน้าภายในเจ็ดวันก่อนทำการฆ่าสัตว์โดยยื่นเอกสารและหลักฐาน
ดังต่อไปนี้
(๑)
แบบแจ้งและตอบรับการแจ้งการฆ่าสัตว์
(๒)
ใบอนุญาตเคลื่อนย้ายสัตว์ตามกฎหมายว่าด้วยโรคระบาดสัตว์
หรือหนังสือรับรองแหล่งที่มาของสัตว์ที่ออกโดยปศุสัตว์จังหวัด หรือปศุสัตว์อำเภอ

ข้อ ๕  เมื่อได้แจ้งการฆ่าสัตว์เรียบร้อยแล้ว ให้ผู้ประสงค์จะทำการฆ่าสัตว์ชำระค่าอากรการฆ่าสัตว์ต่อพนักงานท้องถิ่น
ตามวิธีการชำระที่รัฐมนตรีว่าการกระทรวงมหาดไทยกำหนด

ข้อ
๖  เมื่อผู้ประสงค์จะทำการฆ่าสัตว์ได้ชำระค่าอากรการฆ่าสัตว์แล้ว
ให้พนักงานท้องถิ่นหรือพนักงานเจ้าหน้าที่
แล้วแต่กรณี ออกหลักฐานการรับแจ้งการฆ่าสัตว์ในแบบแจ้งและตอบรับการแจ้งการฆ่าสัตว์
กรณีโรงฆ่าสัตว์เพื่อการจำหน่ายเนื้อสัตว์ภายในประเทศ
หรือการฆ่าสัตว์นอกโรงฆ่าสัตว์ให้พนักงานท้องถิ่นเก็บต้นฉบับแบบแจ้งและตอบรับการแจ้งการฆ่าสัตว์
และส่งมอบสำเนาเอกสารดังกล่าว ให้ผู้แจ้งการฆ่าสัตว์ และผู้ประกอบกิจการฆ่าสัตว์
กรณีโรงฆ่าสัตว์เพื่อการส่งออก
ให้พนักงานเจ้าหน้าที่ส่งมอบต้นฉบับแบบแจ้งและตอบรับการแจ้งการฆ่าสัตว์ให้พนักงานท้องถิ่น
และส่งมอบสำเนาเอกสารดังกล่าวให้ผู้แจ้งการฆ่าสัตว์ และผู้ประกอบกิจการฆ่าสัตว์
โดยพนักงานเจ้าหน้าที่เก็บสำเนาไว้ ๑ ฉบับ

ข้อ
๗  ให้ผู้ประสงค์จะทำการฆ่าสัตว์ที่ได้รับการตอบรับการแจ้งการฆ่าสัตว์จากพนักงานท้องถิ่นหรือพนักงานเจ้าหน้าที่แล้ว
ต้องนำสัตว์ไปยังโรงพักสัตว์ตามหลักฐานการรับแจ้งที่พนักงานท้องถิ่นหรือพนักงานเจ้าหน้าที่ออกให้
และแสดงหลักฐานการรับแจ้งการฆ่าสัตว์ต่อผู้ได้รับใบอนุญาตประกอบกิจการฆ่าสัตว์หรือพนักงานตรวจโรคสัตว์

ประกาศ ณ วันที่ ๑๑
สิงหาคม พ.ศ. ๒๕๖๐
พลเอก ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑.
แบบแจ้งและตอบรับการแจ้งการฆ่าสัตว์
๒.
กรมปศุสัตว์หนังสือรับรองแหล่งที่มาของสัตว์

(ดูข้อมูลจากภาพกฎหมาย)

ปวันวิทย์/ภวรรณตรี/จัดทำ
๑๔ กันยายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๒๒ ง/หน้า ๒๒/๑๑ กันยายน ๒๕๖๐